**Nr. 911 din 12 aprilie 2024**

**Informare privind activitatea desfășurată de către**

**Direcția Județeană pentru Cultură Teleorman în anul 2023**

Direcția Județeană pentru Cultură Teleorman, cu sediul în Alexandria, str. Dunării, nr. 222, bl. 911, sc. E, ap. 40, jud. Teleorman, este un serviciu public deconcentrat al Ministerului Culturii, cu personalitate juridică. Direcția Județeană pentru Cultură Teleorman este organizată și funcționează potrivit H.G. nr. 90/2010 privind organizarea și funcționarea Ministerului Culturii și Identității Naționale, în conformitate cu legislația română în vigoare și cu prevederile Ordinului Ministrului Culturii și Identității Naționale nr. 2080/2012 privind Regulamentul de organizare și funcționare a instituției.

Direcția Județeană pentru Cultură Teleorman are ca **scop principal** realizarea prerogativelor specifice domeniului culturii și patrimoniului cultural național, implementarea strategiei și politicilor elaborate de minister, la nivelul județului Teleorman.

În activitatea sa, DJC Teleorman urmărește îndeplinirea următoarelor **obiective generale**:

* Protejarea patrimoniului cultural, inclusiv a celui aparținând minorităților naționale;
* Asigurarea inventarierii și verificării actualizării permanente a evidenței patrimoniului imobil;
* Verificarea asigurării condițiilor prevăzute de legislația în vigoare privitoare la starea de conservare, a condițiilor de Securitate și respectarea reglementărilor privind clasarea și circulația patrimoniului cultural mobil;
* Revitalizarea și punerea în valoare a patrimoniului cultural mobil, imobil și immaterial;
* Informarea cetățenilor în legătură cu legislația aplicabilă domeniului său de competență.

Direcția Județeană pentru Cultură Teleorman are următoarele **atribuţii principale**:

1. îndeplinește atribuțiile prevăzute de lege în domeniul protejării patrimoniului cultural național;
2. colaborează cu autoritățile publice și cu instituțiile specializate pentru protejarea și punerea în valoare a bunurilor din patrimoniul cultural național și aplică în acest sens prevederile legale în domeniu;
3. participă, la cererea autorităților abilitate și împreună cu acestea, la acțiuni de control al respectării legislației privind dreptul de autor și drepturile conexe;
4. solicită și primește, în condițiile legii, în nume propriu sau în numele și pentru Ministerul Culturii, de la autorități ale administrației publice, de la instituții publice și de la persoanele juridice de drept privat cu activitate în domeniul cultural, al artelor și informării publice, date și informații necesare pentru exercitarea atribuțiilor ce le revin;
5. controlează respectarea îndeplinirii obligațiilor de plată a contribuțiilor la Fondul Cultural Național, în condițiile și la termenele stabilite prin lege;
6. îndeplinește orice alte atribuții stabilite de ministrul culturii, potrivit legii.

**1. Structura organizatorică** a DJC Teleorman cuprinde patru compartimente și o funcție de conducere.

Directorul executiv exercită funcția de conducere a DJC Teleorman și a fost numit prin Ordinul Ministrului Culturii nr. 677/05.07.2021.

Organigrama instituției prevede un număr de șase posturi împărțite în patru compartimente:

1. Compartimentul Monumente Istorice și Arheologie
2. Compartimentul Patrimoniu cultural național mobil și imaterial
3. Compartimentul financiar-contabilitate, salarizare, administrativ, achizitii publice
4. Compartimentul cultură, management, resurse umane

**2. Domeniul financiar contabilitate:**

În anul 2023, instituția a fost bugetată cu suma de **345173 lei**, prin Trezoreria Municipiului Alexandria, după cum urmează:

|  |  |
| --- | --- |
|  | **2023** |
|  | cheltuieli de personal  275556 lei |
|  | cheltuieli cu bunuri şi servicii 69617 lei |
| TOTAL | 345173 lei |

Finanţarea primită la:

* **Titlul Cheltuieli de personal** a asigurat plata drepturilor salariale ale personalului şi a contribuţiilor calculate şi datorate asupra fondului de salarii.
* **Titlul Bunuri şi Servicii** s-au achiziţionat: carburanţi, consumabile şi furnituri de birou, materiale de curățenie și igienă, materiale necesare funcționării etc.

În conformitate cu prevederile legii 422/2001 privind protejarea monumentelor istorice și a ordinului MC nr. 2515/2018, DJC Teleorman percepe taxe pentru emiterea avizelor de specialitate necesare pentru intervențiile asupra imobilelor aflate în zona de protecție a monumentelor istorice și în zonele construite protejate.

Astfel, în anul 2023 DJC Teleorman a realizat din tarifele de avizare venituri extrabugetare în sumă de 312644 lei.

Veniturile obținute din încasarea tarifelor se gestionează în regim extrabugetar.

|  |  |
| --- | --- |
|  | **2023** |
|  | cheltuieli de personal  4644 lei |
|  | cheltuieli cu bunuri şi servicii  94752 lei |
| TOTAL | 99396 lei |

**3. Domeniul Resurse Umane:**

Din totalul de 6 posturi, în prima jumătate a anului 2023, instituția a funcționat cu 2 funcții publice ocupate, 1 post personal contractual ocupat și 3 funcții publice vacante. Pe parcursul anului, instituția noastră a transferat un funcționar public, astfel încât a funcționat cu 3 funcții publice ocupate și 1 post contractual ocupat, restul rămânând vacante.

La sfârșitul anului trecut, DJC Teleorman a organizat concurs de recrutare pentru funcția publică vacantă din cadrul Compartimentului cultură, management, resurse umane dar nu am reușit să ocupăm postul respectiv.

La acest moment facem pașii necesari pentru organizarea unor noi concursuri de recrutare pentru celelalte două funcții publice vacante.

**4. Domeniul Monumente Istorice:**

Județul Teleorman are înscrise în Lista Monumentelor Istorice 393 obiective grupate astfel:

* 299 monumente de arhitectură,
* 83 monumente de arheologie,
* 8 monumente de for public,
* 3 monumente memoriale și funerare.

4.1. Actualizarea Listei Monumentelor Istorice: Activitatea s-a desfășurat pe parcursul întregului an 2023. DJC Teleorman a solicitat autorităților publice locale informări cu privire la modificările intervenite față de LMI 2015. Toate răspunsurile transmise de primării au fost centralizate și pe baza lor a fost înaintată propunerea DJC Teleorman de actualizare a LMI. Ulterior, ori de câte ori am constatat noi modificări, acestea au fost transmise în timp util către Institutul Național al Patrimoniului.

4.2. Întocmirea sau actualizarea fișelor analitice de evidență a monumentelor istorice: DJC Teleorman are obligația de a întocmi și de a actualiza fișele analitice de evidență a monumentelor istorice. Astfel, în cursul anului 2023 au fost actualizate, în colaborare cu arhitecți atestați MC, 2 fișe analitice de evidență a monumentelor istorice.

4.3. Întocmirea sau actualizarea obligației privind folosința monumentelor istorice: DJC Teleorman a întocmit în anul 2023 un număr de 4 obligații privind folosința monumentelor istorice. Toate acestea au fost transmise către proprietari și, conform prevederilor legale, către OCPI Teleorman în vederea înscrierii calității de monument istoric în cărțile funciare.

4.4. Avize acordate în baza legii 422/2001 privind protejarea monumentelor istorice:

|  |  |
| --- | --- |
|  | 2023 |
| Documentații analizate | 148 |
| Documentații prezentate CZMI | 78 |
| Documentații avizate conform deciziei CZMI | 78 |

4.5. Analizarea și avizarea documentațiilor de urbanism (PUG/PUZ/PUD):

|  |  |
| --- | --- |
|  | 2023 |
| Documentații analizate | 3 |
| Documentații prezentate CZMI | 3 |
| Documentații avizate conform deciziei CZMI | 2 |

4.6. Acorduri scrise/comunicări emise/redactate în condiţiile prevăzute de art. 11 alin. (2) şi (4) din Legea nr. [50/1991](file:///C:\Users\Cultura\sintact%204.0\cache\Legislatie\temp198270\00077704.htm) privind autorizarea executării lucrărilor de construcţii, în conformitate cu OMC nr. 3037 din 20 iulie 2020 pentru aprobarea procedurii privind notificarea prealabilă şi emiterea acordului scris

D.J.C. Teleorman a analizat și a dat 1 acord pentru documentații privind intervenții în municipiul Roșiorii de Vede.

4.7. Monumente istorice pentru care a fost solicitată consultarea, iar DJC Teleorman a acordat consultanță gratuită:

În anul 2023 a fost acordată consultanță în vederea reabilitării, conservării, consolidării și punerii în valoare pentru un număr de 41 de monumente istorice

4.8. Monumente istorice care au făcut obiectul circuitului civil și pentru care a fost necesară desfășurarea procedurii de exercitare sau neexercitare a dreptului de preemțiune:

În anul 2023, DJC Teleorman a fost înștiințat de 4 proprietari cu privire la intenția de a vinde imobile monumente istorice. În toate aceste cazuri, instituția noastră a întocmit documentația necesară și a emis acte administrative privind neexercitarea dreptului de preemțiune. Ulterior comunicării răspunsului DJC Teleorman, au fost înștiințate autoritățile publice județene și locale pentru a putea, la rândul lor, să-și exercite dreptul de preemțiune.

În cazul monumentului istoric Casa Memorială Marin Preda din Siliștea Gumești, în anul 2023 a fost finalizată procedura de achiziție prin exercitarea dreptului de preemțiune de către Consiliul Județean Teleorman.

4.9. Controlul intervențiilor efectuate la monumentele istorice, în zona de protecție a monumentelor istorice sau în zone construite protejate:

În anul 2023 DJC Teleorman a întreprins acțiuni de control la 19 imobile monumente istorice aflate pe teritoriul administrativ al municipiilor Alexandria, Roșiorii de Vede, Turnu Măgurele și a comunelor Plosca, Olteni, Frăsinet, Orbeasca.

4.10. Verificarea respectării obligațiilor proprietarilor/administratorilor de monumente și ale autorităților administrației publice locale:

În anul 2023 au fost efectuate 19 controale în teren la obiective de pe raza localităților Alexandria, Roșiorii de Vede, Turnu Măgurele și a comunelor Plosca, Olteni, Frăsinet, Orbeasca.

4.11. Măsuri aplicate în urma efectuării controalelor privind respectarea legislației în domeniul protejării monumentelor istorice:

A fost sesizat Parchetul de pe lângă tribunalul Teleorman pentru 4 situații de intervenție asupra unui monument istoric sau în zona de protecție a acestuia, fără a fi respectată legislația în vigoare.

**5. Domeniul Arheologie:**

În județul Teleorman sunt identificate și au nevoie de protejare 1689 situri arheologice, din care:

* 83 monumente istorice situri arheologice,
* 1543 situri arheologice înscrise în Repertoriul Arheologic Național,
* 63 situri arheologice reperate și care sunt în curs de înscriere în RAN.

Toate siturile arheologice sunt delimitate pe coordonate stereografic 70 și, pe măsură ce autoritățile publice locale își actualizează documentațiile de urbanism, datele aferente acestor situri sunt incluse în aceste documentații, astfel fiindu-le asigurată protecția.

În domeniul evidenței patrimoniului arheologic putem observa că județul Teleorman este al patrulea județ din țară, fiind devansat doar de județele Tulcea, Botoșani și Timiș.

Siturile arheologice din județul Teleorman acoperă din punct de vedere cronologic toate epocile importante: paleolitic, neo-eneolitic, epoca bronzului, epoca fierului, epoca migrațiilor timpurii, epoca medievală, dar și perioada modernă.

5.1. Controlul respectării autorizațiilor de cercetare/săpătură arheologică, a Regulamentului săpăturilor arheologice din România și a Standardelor și procedurilor arheologice:

În anul 2023, în județul Teleorman au fost realizate mai multe campanii de cercetare arheologică în situri arheologice de pe raza județului nostru. Aceste campanii au fost realizate de arheologi experți și specialiști atestați de Ministerul Culturii, angajați ai Muzeului Județean Teleorman, ai Muzeului Național de Istorie a României, ai Muzeului Național de Istorie a Transilvaniei. Pentru toate aceste campanii au fost eliberate autorizații de cercetare, iar controalele efectuate de noi au arătat faptul că în toate cazurile s-au respectat autorizațiile de cercetare arheologică, Standardele și procedurile în arheologie, precum și Regulamentul săpăturilor arheologice din România.

Astfel, au fost emise:

- autorizații de diagnostic arheologic pentru 15 investiții (Ciuperceni, Traian, Turnu Măgurele, Alexandria, Piatra, Găleteni, Blejești, Necșești, Buzescu, Troianul, Măldăieni);

- autorizații pentru supraveghere arheologică pentru 9 investiții (Olteni, Mereni, Trivalea Moșteni, Nanov, Videle, Călinești, Drăgănești Vlașca, Dracea);

- o autorizație pentru utilizarea detectorului de metale în situl arheologic „Castrul mare” de la Băneasa – Salcia;

- o autorizație pentru cercetare arheologică preventivă în Sfințești.

În cursul anului 2023 s-a realizat și diagnosticul arheologic pentru investiția Drum de mare viteză Alexandria-București. Aceasta ar urma să traverseze localitățile Alexandria, Bujoreni, Botoroaga, Drăgănești Vlașca, Băbăița, Măgura, Orbeasca, Mavrodin și Buzescu. Au fost identificate pe traseul investiției în județul Teleorman 22 de situri arheologice pentru care s-a cerut prin aviz cercetarea arheologică preventivă.

Totodată, Ministerul Culturii, prin Institutul Național al Patrimoniului și serviciile publice deconcentrate, a demarat procesul de clasare a frontierei Imperiului Roman în patrimoniul mondial UNESCO. Județul Teleorman participă la acest efort, având o mare parte din această frontieră pe teritoriul sau. Limesul Transalutanus traversează județul Teleorman de la Ciuperceni până la Stejaru.

5.2. Avizarea lucrărilor efectuate în zone cu patrimoniu arheologic reperat:

În cursul anului 2023, la sediul DJC Teleorman au fost primite 78 de documentații privind efectuarea de lucrări în zone cu patrimoniu arheologic reperat sau în zone susceptibile de a avea potențial arheologic. În urma analizării, aceste documentații au fost soluționate astfel:

* Avize favorabile au fost emise pentru 64 documentații
* Alte acte cu caracter administrativ au fost emise pentru 14 documentații.
* În urma efectuării cercetării arheologice, a fost eliberat un certificat de descărcare de sarcină arheologică.
* Nici o investiție nu a fost respinsă, nu a fost eliberat nici un aviz negativ.

5.3. Emiterea de avize specifice necesare vânzării de terenuri agricole aflate în extravilanul localităților în baza legii 17/2014:

În cursul anului 2023 au fost verificate în aplicația „eGISpat Teleorman” 1806 de terenuri agricole situate în extravilanul localităților. Din acestea, pentru 40 de terenuri a fost necesară emiterea avizului specific ca urmare a evidențierii pe respectivele terenuri a unor situri arheologice.

În toate situațiile, avizele au fost transmise atât proprietarilor, cât și Direcției Județene pentru Agricultură, biroului cadastral competent și primăriei respective.

**6. Domeniul patrimoniu mobil**

În județul Teleorman funcționează două instituții muzeale:

* Muzeul Județean Teleorman
* Muzeul „Petre Voievozeanu” Roșiorii de Vede

6.1. Gestionarea descoperirilor de bunuri arheologice, epigrafice, numismatice, paleontologice sau geologice, cu caracter întâmplător:

În cazul unei descoperiri arheologice întâmplătoare bunurile descoperite au fost predate Muzeului Județean Teleorman care îndeplinește toate condițiile necesare conservării lor.

6.2. Monitorizarea stării de conservare și de securitate a bunurilor culturale mobile clasate:

Au fost realizate 2 activități de monitorizare a celor două muzee care funcționează în județul Teleorman.

6.3. Verificarea periodică a respectării condițiilor de acreditare a muzeelor și colecțiilor publice:

Ambele instituții muzeale care funcționează în județul Teleorman au fost notificate cu privire la necesitatea acreditării, respectiv a respectării condițiilor de acreditare.

6.4. Verificarea periodică a respectării condițiilor de autorizare a laboratoarelor și atelierelor de conservare și restaurare:

Au fost realizate 2 activități de verificare a respectării condițiilor de autorizare a laboratoarelor și atelierelor de conservare și restaurare.

**7. Colaborarea cu autoritățile publice locale și cu alte instituții publice:**

7.1. Cu sprijinul Arhitectului șef al județului din cadrul Consiliului Județean Teleorman, în anul 2023 au fost informate toate primările și consilii locale din județ cu privire obligațiile ce le revin din punctul de vedere al protejării patrimoniului cultural național în întocmirea documentațiilor de urbanism și de amenajare a teritoriului, în eliberarea Certificatului de Urbanism și a Autorizației de Construire, în punerea în valoare a monumentelor istorice, în marcarea și semnalizarea monumentelor istorice.

7.2. DJC Teleorman a participat în anul 2023 la ședințele CAT și CSC organizate de Agenția pentru Protecția Mediului Teleorman și la toate ședințele Comisiei Tehnice de Amenajare a Teritoriului și Urbanism organizate de Arhitectul șef al județului din cadrul Consiliului Județean Teleorman.

7.3. DJC Teleorman a participat prin reprezentanții săi în cadrul grupurilor de lucru inițiate de primarii din Alexandria și Roșiorii de Vede pentru delimitarea zonelor de publicitate și a regulamentului local de publicitate. În același timp, instituția noastră a participat la toate ședințele Comisiei Tehnice de Amenajare a Teritoriului și Urbanism organizate la nivelul municipiului Alexandria.

7.4. DJC Teleorman a colaborat cu OCPI Teleorman, respectiv cu BCPI Alexandria, Alexandria, Zimnicea și Videle în înscrierea obligației privind monumentul istoric sau a avizului specific eliberat pentru situri arheologice. În baza prevederilor Legii 7/1996 și a prevederilor OANCPI nr. 813/2022, D.J.C. Teleorman a obținut acces la platforma informatică ETERRA, ce cuprinde datele și informațiile de cadastru și carte funciară.

**8. Transparența și comunicarea activității:**

8.1. În cursul anului 2023 a fost utilizată și actualizată pagina web a instituției www.djcteleorman.ro. În același timp, pentru diseminarea informațiilor a fost folosită și pagina de Facebook a instituției.

8.2. În baza legii 544/2001 privind liberul acces la informații de interes public, în cursul anului 2023, au fost primite 15 solicitări de informații. Toate aceste solicitări au primit răspuns favorabil fiind transmise informațiile solicitate, nici una nu a fost respinsă sau redirecționată.

În concluzie, având în vedere faptul că pe parcursul anului activitatea noastră a fost afectată de fluctuațiile de personal, este nevoie ca Ministerul Culturii să aloce fonduri suficiente pentru completarea schemei de personal.

Director executiv,

Arhg. Nedelcuță-Apope Ștefan